《辟廱》
明代·程敏政

有严辟廱，四方之则。孰其师之，一人孔硕。眷此硕人，明德是崇。

穆其家风，自清惠公。侍禁有声，出教国子。横金服绯，再命伊始。

戟门夜启，舍菜于庭。硕人顾瞻，是仪是刑。朝鼓镗镗，硕人升坐。

诸生执经，或右或左。相帝之治，爰藉群才。迟此硕人，乐哉斯培。

材成孔多，功亦云懋。耆俊之求，入副元后。允兹明良，庶事攸康。

蔚有耿光，吾道之昌。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。